CELEX: 32013R0101
Language: bg
Date: 2013-02-04 00:00:00
Title: Регламент (ЕС) № 101/2013 на Комисията от 4 февруари 2013 година относно употребата на млечна киселина за намаляване на повърхностното микробиологично замърсяване на кланични трупове на животни от рода на едрия рогат добитък  текст от значение за ЕИП

5.2.2013   
            
            
               BG
            
            
               Официален вестник на Европейския съюз
            
            
               L 34/1
            
         РЕГЛАМЕНТ (ЕС) № 101/2013 НА КОМИСИЯТА
   от 4 февруари 2013 година
   относно употребата на млечна киселина за намаляване на повърхностното микробиологично замърсяване на кланични трупове на животни от рода на едрия рогат добитък
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (1), и по-специално член 3, параграф 2 от него,
   като има предвид, че:
   
               (1)
            
            
               С Регламент (ЕО) № 852/2004 на Европейския парламент и на Съвета от 29 април 2004 г. относно хигиената на храните (2) се определят общи правила за предприятията за хранителни продукти по отношение на хигиената на хранителните продукти, като се обръща специално внимание на принципа за повсеместното прилагане на процедури, основаващи се на анализ на опасностите и контрол в критични точки (HACCP).
            
         
               (2)
            
            
               С Регламент (ЕО) № 853/2004 се определят специфични правила за хигиената на храните от животински произход в предприятията за хранителни продукти. В регламента се предвижда, че за отстраняване на повърхностно замърсяване от продуктите от животински произход предприятията за хранителни продукти не трябва да използват други вещества освен питейна вода, освен когато употребата на друго вещество е одобрена в съответствие с регламента.
            
         
               (3)
            
            
               Освен това в Регламент (ЕО) № 2073/2005 на Комисията от 15 ноември 2005 г. относно микробиологични критерии за храните (3) се определят микробиологичните критерии за някои микроорганизми и правилата за прилагане, които трябва да се спазват от производителите и търговците на храни, когато осъществяват общите и специфичните хигиенни мерки, посочени в Регламент (ЕО) № 852/2004. В него се предвижда, че производителите и търговците на храни трябва да вземат мерки, за да гарантират, че хранителните продукти отговарят на посочените микробиологични критерии.
            
         
               (4)
            
            
               На 14 декември 2010 г. в Комисията постъпи заявление за одобряване на употребата на млечна киселина за намаляване на повърхностното замърсяване на кланични трупове и месо от животни от рода на едрия рогат добитък.
            
         
               (5)
            
            
               На 26 юли 2011 г. Европейският орган за безопасност на храните (ЕОБХ) прие научно становище относно оценката на безопасността и ефикасността на млечната киселина при отстраняването на повърхностно микробно замърсяване от кланични трупове, разфасовки и обрезки от животни от рода на едрия рогат добитък (4).
            
         
               (6)
            
            
               В становището си ЕОБХ заключава, че обработката с млечна киселина с цел обеззаразяване не застрашава безопасността, при условие че използваното вещество отговаря на спецификациите на Съюза за добавките в храните. Освен това ЕОБХ стига до заключението, че обработката с млечна киселина позволява значително да се намали микробиологичното замърсяване в сравнение с неприлагането на обработка или обработката с питейна вода и че е малко вероятно подобна обработка да способства за развитието на микробна резистентност.
            
         
               (7)
            
            
               ЕОБХ препоръчва предприятията за хранителни продукти да потвърдят антимикробната ефикасност на този вид обработка при специфичните за тях условия на експлоатация и да следят за концентрацията на млечна киселина, температурата на прилагане и други фактори, които оказват влияние върху ефикасността ѝ като обеззаразяващо вещество. В становището си ЕОБХ също така стига до заключението, че тази употреба на млечната киселина не води до отрицателни последици за околната среда.
            
         
               (8)
            
            
               Становището на ЕОБХ е, че остатъчното количество, абсорбирано в месото на животни от рода на едрия рогат добитък в резултат на обработката с млечна киселина, няма да превиши 190 mg/kg. Подобно количество се счита за остатъчно в сравнение с активното количество, необходимо за намаляване на повърхностното микробно замърсяване. При това то не оказва никакво технологично въздействие върху крайния продукт. В допълнение остатъчното количество млечна киселина, използвана за намаляване на повърхностно микробно замърсяване, е пренебрежимо малко в сравнение с количеството млечна киселина, естествено съдържащо се в месото от животни от рода на едрия рогат добитък, и не застрашава безопасността. В някои месни заготовки солите на млечната киселина са разрешени като добавки в храните с цел консервиране, като за целта обичайната практика е да се използват нива от порядъка на 20 000 mg/kg. Поради това употребата на млечна киселина за намаляване на повърхностното микробно замърсяване ясно се разграничава от използването ѝ като добавка в храните.
            
         
               (9)
            
            
               С оглед на становището на ЕОБХ и предвид обстоятелството, че млечната киселина може значително да намали евентуалното микробиологично замърсяване, е целесъобразно да се одобри употребата ѝ за намаляване на повърхностното замърсяване. Тази употреба обаче следва да бъде разрешена, ако са спазени определени условия. Тя следва да бъде ограничена до използване върху кланични трупове или половинки или четвъртинки от кланични трупове в кланиците и следва да залегне в добрите хигиенни практики и в системите, основани на HACCP.
            
         
               (10)
            
            
               В Регламент (ЕС) № 231/2012 на Комисията от 9 март 2012 г. за определяне на спецификации на добавките в храните, включени в списъците в приложения II и III към Регламент (ЕО) № 1333/2008 на Европейския парламент и на Съвета (5) се определят спецификациите на добавките в храните относно по-специално техния произход, критерии за чистота и всякаква друга необходима информация.
            
         
               (11)
            
            
               В съответствие със становището на ЕОБХ млечната киселина, използвана за намаляване на повърхностното замърсяване на кланични трупове на животни от рода на едрия рогат добитък, следва да отговаря на спецификациите за млечната киселина, предвидени в законодателството на Съюза. Поради това, когато млечната киселина се използва за намаляване на повърхностното микробиологично замърсяване в съответствие с настоящия регламент, е целесъобразно тази млечна киселина да отговаря на спецификациите, определени в Регламент (ЕС) № 231/2012.
            
         
               (12)
            
            
               Употребата на млечна киселина за намаляване на повърхностното микробиологично замърсяване на кланични трупове или половинки или четвъртинки от кланични трупове на животни от рода на едрия рогат добитък не трябва да освобождава предприятията за хранителни продукти от задължението им да спазват изискванията на законодателството на Съюза относно хигиената на храните, определени в регламенти (ЕО) № 852/2004, (ЕО) № 853/2004 и (ЕО) № 2073/2005, и в никакъв случай не следва да се счита за заместител на добрите хигиенни практики при клане и на съответните оперативни процедури или за алтернатива на спазването на изискванията на посочените регламенти.
            
         
               (13)
            
            
               Постоянният комитет по хранителната верига и здравето на животните не предостави становище в рамките на срока, определен от неговия председател. Поради това Комисията представи на Съвета предложение, свързано с тази мярка, и същевременно го препрати на Европейския парламент.
            
         
               (14)
            
            
               С оглед на факта, че Съветът не се е произнесъл и Европейският парламент не възрази срещу мярката в рамките на приложимите срокове, Комисията следва да приеме мярката,
            
         ПРИЕ НАСТОЯЩИЯ РЕГЛАМЕНТ:
   Член 1
   Предприятията за хранителни продукти могат да използват млечна киселина за намаляване на повърхностното микробиологично замърсяване на кланични трупове или половинки или четвъртинки от кланични трупове на животни от рода на едрия рогат добитък в кланиците при спазване на условията, посочени в приложението към настоящия регламент.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 4 февруари 2013 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 139, 30.4.2004 г., стр. 55.
   
      (2)  ОВ L 139, 30.4.2004 г., стр. 1.
   
      (3)  ОВ L 338, 22.12.2005 г., стр. 1.
   
      (4)  EFSA Journal (Бюлетин на ЕОБХ) 2011 г.; 9(7):2317.
   
      (5)  ОВ L 83, 22.3.2012 г., стр. 1.
   
      ПРИЛОЖЕНИЕ
      ЧАСТ I
      
         Условия за употреба на млечна киселина за намаляване на повърхностното микробиологично замърсяване на кланични трупове или половинки или четвъртинки от кланични трупове на животни от рода на едрия рогат добитък в кланиците
      
      
                  1.
               
               
                  Разтворите на млечна киселина трябва да бъдат приготвени само от млечна киселина, която отговаря на спецификациите, определени в Регламент (ЕС) № 231/2012.
               
            
                  2.
               
               
                  Разтворите на млечна киселина трябва да се прилагат:
                  
                              а)
                           
                           
                              само върху цели кланични трупове или върху половинки или четвъртинки от кланични трупове с месо от домашни животни от рода на едрия рогат добитък (включително от видовете Bubalus и Bison) в кланиците;
                           
                        
                              б)
                           
                           
                              само чрез пръскане или мъглуване с 2—5 % разтвор на млечна киселина в питейна вода и при температури, не по-високи от 55 °C;
                           
                        
                              в)
                           
                           
                              при контролирани и подлежащи на проверка условия, включени в система за управление, основаваща се на НАССР и съдържаща като минимум критериите, предвидени в част II.
                           
                        
            
                  3.
               
               
                  Разтвори на млечна киселина не трябва да се прилагат при кланични трупове с видими следи от фекално замърсяване.
               
            
                  4.
               
               
                  Прилагането на разтвори на млечна киселина не трябва да води до каквато и да било необратима физическа промяна на месото.
               
            ЧАСТ II
      
         Минимални критерии и параметри за контрол, основаващи се на HACCP
      
      
                  1.
               
               
                  Вземането на проби от кланичните трупове с цел оценка на спазването на микробиологичните критерии по смисъла на Регламент (ЕО) № 2073/2005 трябва да се извършва преди прилагането на разтворите на млечна киселина върху кланичните трупове или върху половинките или четвъртинките от кланични трупове.
               
            
                  2.
               
               
                  Концентрацията на млечната киселина по време на обработката трябва да се проверява чрез периодично наблюдение, да се документира и записва, като част от плана за НАССР.
               
            
                  3.
               
               
                  Температурата на разтвора на млечна киселина по време на обработката трябва да се наблюдава непрекъснато посредством инструментални измервания, да се документира и записва, като част от плана за HACCP.
               
            ЧАСТ III
      
         Информация за обработката
      
      Стопанските субекти в хранителната промишленост, които стопанисват кланици, в които се използват разтвори на млечна киселина за намаляване на повърхностното микробно замърсяване на цели кланични трупове или на половинки или четвъртинки от кланични трупове, трябва да уведомят за това съответния стопански субект в хранителната промишленост, който получава обработените по този начин кланични трупове или половинки или четвъртинки от кланични трупове. Тази информация следва да бъде документирана.